
RAPORT DE SPECIALITATE

Privind conferirea post – mortem a Titlului de Cetăţean de Onoare al municipiului Timişoara Aurorei Elena Heim

Având în vedere Expunerea de motive nr SC2017  – 24672 - 04.10.2017 a Primarului Municipiului Timișoara și Proiectul de hotărâre privind conferirea Titlului de Cetăţean de Onoare al Municipiului Timişoara Aurorei Elena Heim, prin care se propune acordarea acestui Titlu respectivei doamne, 

Facem următoarele precizări:

Având în vedere adresa cu nr. SC2017-021777-31.08.2017, depusă de reprezentanţii Societăţii Române Alzheimer, Filiala Timişoara; 
În conformitate cu Regulamentul pentru acordarea Titlului de „Cetăţean de Onoare al Municipiului Timişoara”, aprobat prin HCL nr. 138 din data de 18.10.2016;
Având în vedere prevederile art. 36 alin.(8) din Legea nr. 215/2001 privind administraţia publică locală, republicată şi modificată;
În temeiul art. 45 din Legea nr. 215/2001 privind administraţia publică locală, republicată şi modificată;

Prezentăm iniţiativa reprezentanţilor Societăţii Române Alzheimer, Filiala Timişoara, dna Dr. Daniela Reisz şi a dnei Director Executiv Simona Vintilă, respectiv propunerea de conferire post – mortem a Titlului de Cetăţean de Onoare al municipiului Timişoara, celei care a fost Dr. Aurora Heim.
Din CV-ul doamnei Aurora Elena Heim (27 iunie 1963 – 25 iulie 2017) prezentăm principalele repere ale activităţii domniei sale. 
Aurora Heim s-a născut în Timişoara, la 27 iunie 1963. A urmat şcoala generală nr.22, apoi  Colegiul Naţional Bănăţean, secţia chimie-biologie. În 1988 absolvă cursurile Universităţii de Medicină şi Farmacie Victor Babeş din Timişoara. Din 1990 va activa ca medic specialist psihiatru, apoi ca medic primar psihiatru la Centrul de sănătate mintală de pe str. Văcărescu, din Timişoara.
În anul 1996, sub îndrumarea prof. univ. dr. Mircea Lăzărescu, pune bazele Societăţii Române de Alzheimer Filiala Timişoara, al cărei preşedinte va rămâne până în momentul decesului, respectiv 25 iulie 2017.
În anul 1999 a înfiinţat Centrul de Zi Alzheimer, în colaborare cu Primăria Municipiului Timişoara şi a format un colectiv medical puternic la sediul asociaţiei, de pe str. Vasile Alecsandri nr. 6. A fost o etapă care a însemnat o revoluţie medicală în zona de Vest a ţării, pentru persoanele cu afecţiuni de tip Alzheimer, dar şi pentru aparţinătorii acestora. Dr. Aurora Heim a derulat o serie de campanii de conştientizare a populaţiei asupra existenţei acestei maladii, care afectează indiferent de categoria socială, pregătire educaţională sau coeficient de inteligenţă, astfel încât, populaţia oraşului începe să vorbească tot mai mult despre boala Alzheimer.
În 2004 pune bazele proiectului Centrul Memoriei, la sediul Societăţii Române de Alzheimer, Filiala Timişoara, iar în anul 2009 lansează proiectul Centrul Memoriei 2,  în incinta Spitalului Clinic Judeţean de Urgenţă Timişoara.

Dr. Aurora Elena Heim a iniţiat în toţi aceşti ani o serie de campanii de testare gratuită a memoriei populaţiei, precum şi campanii de conştientizare a comunităţii despre existenţa bolii Alzheimer şi a ravagiilor pe care ea le produce atât în rândul bolnavilor, cât şi în rândul familiilor acestora. A fost invitată să participe şi să vorbească despre problemele cu care se confruntă bolnavii de Alzheimer şi aparţinătorii acestora la numeroase conferinţe şi congrese internaţionale, atât de pe teritoriul ţării noastre, cât şi în Europa.

A înfiinţat în cadrul asociaţiei grupuri de suport pentru familiile care au în îngrijire bolnavi de această cruntă maladie şi a pledat pentru creşterea calităţii vieţii acestora.

De asemenea,  a abordat problema medicală şi prin prisma unor spectacole de teatru cu tematica bolii, pe care le-a produs şi finanţat în colaborare cu Teatrul German de Stat Timişoara, Teatrul Clasic "loan Slavici" din Arad şi Teatrul Independent Ţache. Toate acestea sub semnul importantei prevenţei bolii Alzheimer şi a asumării faptului că şi creierul este un organ care se poate îmbolnăvi.

În anul 2016 a iniţiat proiectul "Caravana Memoriei", cu scopul de a vizita satele şi comunele din judeţ  şi de a testa gratuit memoria localnicilor care nu au avut posibilitatea de a se deplasa la oraş sau nu au beneficiat de servicii medicale de specialitate în imediata apropiere.

În plan editorial, medicul Aurora Elena Heim a fost: coordonator al cărţii «Boala Alzheimer de lânga noi - istorii de viata », 2009, editura Brumar Timişoara; coordonator al cărţii « Siguranţa la domiciliu - Boala Alzheimer, ghid pentru îngrijitori», 2009, editura Brumar Timişoara; coordonator al revistei « Bătrânul secolului XXI », editura Aprilia Print, Timişoara; şi co-autor  la  cartea  « Despre  demenţă »,  autor  Dr.  Ruxanda Dana Chirileanu, editura Aprilia Print, Timişoara.

În 1996 a fost deţinătoarea premiului Lundbeck Research Prize pentru tinerii psihiatri, obtinut la Londra, şi în anul 1997, al grantului Soros “7 zile de studiu” în domeniul psihiatriei. Aurora Elena Heim a fost o luptătoare, care nu a ales niciodata calea cea mai uşoara a existentei ei în plan personal sau profesional. 

În concluzie, susţinem conferirea post-mortem a Titlului de Cetăţean de Onoare al Municipiului Timişoara, dr. Aurorei Heim, personalitate marcantă a municipiului Timişoara, pentru cei 21 de ani de activitate, dedicaţi comunităţii prin multitudinea de campanii de conştientizare asupra prevenţiei bolii Alzheimer. 

Având în vedere prevederile legale expuse în prezentul raport, apreciem că proiectul de hotărâre privind conferirea post-mortem a Titlului de Cetăţean de Onoare al municipiului Timişoara Aurorei Elena Heim, îndeplinește condițiile pentru a fi supus dezbaterii și aprobării plenului consiliului local. 

